## Naputak o isplati kapitalnih izdataka s jedinstvenog računa riznice

### NN 13/1996 (16.2.1996.), Naputak o isplati kapitalnih izdataka s jedinstvenog računa riznice

# MINISTARSTVO FINANCIJA

Na temelju članka 54. stavka 2. Zakona o proračunu ("Narodne
novine", broj 92/94.), članka 38. Zakona o izvršavanju Državnog
proračuna Republike Hrvatske za 1996. godinu ("Narodne novine",
broj 9/96.) i na temelju članka 33. stavka 2. Uredbe o sustavu glavne
knjige riznice i načinu vođenja jedinstvenog računa riznice
("Narodne novine", broj 97/95.) ministar financija donio je

## **NAPUTAK**

### **O ISPLATI KAPITALNIH IZDATAKA S JEDINSTVENOG RAČUNA RIZNICE**

Članak 1.

Naputkom o isplati kapitalnih izdataka s jedinstvenog računa
riznice (u daljnjem tekstu: Naputak) propisuju se način dostavljanja
zahtjeva za isplatu kapitalnih izdataka, postupak kontrole i ovjere, obavljanje
plaćanja, obrasci i njihovo popunjavanje te izvješćivanje.

Članak 2.

Odredbe ovog Naputka odnose se na ministarstva i ostala tijela državne
uprave, tijela državne vlasti i ostale koji u Državnom proračunu
Republike Hrvatske za 1996. godinu (u daljnjem tekstu: Državni proračun)
imaju predviđene iznose za kapitalne izdatke.

Članak 3.

Nadležno ministarstvo, definirano Uredbom o sustavu glavne knjige riznice
i načinu vođenja jedinstvenog računa riznice (u daljnjem
tekstu: Uredba), podnosi zahtjev Ministarstvu financija za isplatu kapitalnih
izdataka s jedinstvenog računa riznice u skladu s ovim Naputkom.

Nadležno ministarstvo podnosi zahtjev za isplatu kapitalnih izdataka
s jedinstvenog računa riznice na razini svake agencije.

Zahtjev iz stavka 1. ovog članka može se podnijeti pod uvjetima:

\_ da nadležno ministarstvo odnosno agencija ima predviđeni iznos
za kapitalne izdatke u Državnom proračunu za 1996. godinu,

\_ da ima odobrene tromjesečne i mjesečne planove kapitalnih
izdataka za 1996. godinu na temelju Državnog proračuna i

\_ da je isporučena roba ili pružena usluga u svezi s kapitalnim
izdacima.

Članak 4.

Zahtjev iz članka 3. stavka 1. ovog Naputka podnosi se na Obrascu
"ZIKI-1".

Ako postoji više faktura, više pozicija državnog proračuna ili
kapitalnih projekata za jednog dobavljača, popunjava se i dodatni
Obrazac "ZIKI-2".

Članak 5.

U zaglavlju Obrasca iz članka 4. stavka 1. ovog Naputka popunjavaju
se puni naziv nadležnog ministarstva i agencije te njihove šifrene oznake
\_ oznake za razdjel i glavu iz Državnog proračuna te šifrenu oznaku
proračunskog korisnika.

Datum označuje dan, mjesec i godinu podnošenja zahtjeva.

Broj zahtjeva za isplatu kapitalnih izdataka označuje redni broj
zahtjeva, koji vodi nadležno ministarstvo, i to za svaku agenciju posebno.

Iznos označuje zahtijevanu svotu za plaćanje u kunama i
lipama ispisanu i slovima, a koja mora odgovarati fakturi, ugovoru ili
drugomu dokumentu na osnovu koje je primljena roba ili usluga.

Broj žiro-računa dobavljača označuje broj žiro-računa
na koji se prenosi novac.

Matični broj dobavljača označuje njegov matični
broj prema evidenciji Državnog zavoda za statistiku.

Naziv dobavljača označuje njegovo ime iz kojega se nedvojbeno
može zaključiti o kojem se dobavljaču radi.

Adresa dobavljača označuje njegovo sjedište, kao što su
mjesto, ulica i broj.

Pozicija državnog proračuna označuje redni broj stavke
iz Državnog proračuna za 1996. godinu.

Račun računskog plana označuje broj računa
računskog plana kapitalnog izdatka za koji se zahtijeva isplata
i koji je u Državnom proračunu za 1996. godinu.

Kapitalni projekt označuje njegov broj iz Jedinstvenog registra
kapitalnih izdataka, a ako nedostaje onda broj kapitalnog izdatka iz Državnog
proračuna za 1996. godinu \_ Kapitalni izdaci.

Kontrolor isplata upisuje svoje ime i prezime te potpis ako je obavio
financijsku kontrolu propisanu člancima od 20. do 24. Uredbe.

Ovjerovitelj isplata upisuje svoje ime i prezime te potpis ako je obavio
računovodstvenu kontrolu propisanu člancima od 25. do 29.
Uredbe.

Slova "M.P." označuju kraticu za mjesto pečata, gdje se
stavlja otisak pečata nadležnog ministarstva ako su ispunjeni svi
podaci navedeni u stavcima od 1. do 13. ovoga članka, a ako se popunjava
i obrazac iz članka 4. stavka 2. ovog Naputka, valja navesti samo
potrebne podatke iz stavaka od 1. do 13.

Članak 6.

Obrazac "ZIKI-2" iz članka 4. stavka 2. ovog Naputka sadrži kolone:

\_ redni broj,

\_ broj fakture,

\_ broj ugovora,

\_ broj projekta iz Jedinstvenog registra kapitalnih izdataka,

\_ broj pozicije iz Državnog proračuna za 1996. i

\_ iznos po svakom retku i ukupni iznos.

Ukupni iznos iz Obrasca "ZIKI-2" i iznos iz Obrasca "ZIKI-1" ne smiju
se razlikovati.

Članak 7.

Zahtjev iz članka 3. stavka 1. ovog Naputka treba za primljene
robe ili usluge podnijeti do 15. u mjesecu za prethodno razdoblje.

Zahtjev iz članka 3. stavka 1. ovog Naputka treba ispuniti u
tri primjerka, od kojih jedan primjerak valja dostaviti Ministarstvu financija,
u skladu s ovim Naputkom.

Zahtjev iz članka 3. stavka 1. ovog Naputka dostavljen nakon
15. u mjesecu prosljeđuje se za naplatu u sljedeći mjesec.

Članak 8.

Ministarstvo financija, u skladu sa Zakonom o proračunu, Zakonom
o izvršavanju Državnog proračuna Republike Hrvatske za 1996. godinu
("Narodne novine", broj 9/96.), Državnim proračunom za 1996. godinu
i Uredbom obrađuje zahtjev iz članka 3. stavka 1. ovog Naputka.

Zahtjev koji ne bude ispravno ispunjen, odnosno koji bude popunjen suprotno
odredbama propisa iz stavka 1. ovog članka ili suprotno odredbama
ovog Naputka bit će vraćen podnositelju zahtjeva.

Članak 9.

Ministarstvo financija izravno će podmiriti obveze dobavljaču,
navedenom u zahtjevu iz članka 3. stavka 1. ovog Naputka, u pravilu,
do kraja mjeseca ako su ispunjeni svi uvjeti iz propisa navedenih u članku
8. stavku 1. ovog Naputka, odnosno drugih propisa koji uređuju međusobne
odnose.

Članak 10.

Dok ne bude promijenjen status Javnog poduzeća "Hrvatske ceste",
u skladu s člankom 21. Zakona o izvršavanju Državnog proračuna
Republike Hrvatske za 1996. godinu, to je poduzeće obvezno podnositi
zahtjev iz članka 3. stavka 1. ovog Naputka, a sredstva će
se Državnog proračuna doznačivati na njegov žiro-račun.

Članak 11.

Ministarstvo financija obavijestit će nadležno ministarstvo o
odobrenju zahtjeva iz članka 3. stavka 1. ovog Naputka.

Članak 12.

Kontrolori isplata i ovjerovitelji isplata dužni su voditi posebnu evidenciju
o zahtjevima iz članka 3. stavka 1. ovog Naputka, primljenim obavijestima
iz članka 10. ovog Naputka i da dosljedno ispunjavaju svoje obveze,
u skladu s Uredbom.

Članak 13.

Obrasci "ZIKI-1" i "ZIKI-2" iz članka 4. ovog Naputka su tiskani
kao prilog i njegov su sastavni dio.

Članak 14.

Ovaj Naputak stupa na snagu osmog dana od dana objave u "Narodnim novinama".

Klasa: 400-06/96-01/22 Urbroj: 513-06/96-1 Zagreb, 12. veljače
1996.

Ministar **Božo Prka,** v.r.

---

![](dodatni/365636.gif)

![](dodatni/365637.gif)

Naputak, NN 13/1996-210